text: Engle skal ud af byen
  21 august 2011 kl. 07.51
  Esbjerg undersøger lige nu om den nyetablerede Hells Angels-afdeling kan smides ud af byen.
  Jydske-Vestkysten skriver søndag, at kommunen undersøger, om man kan bruge planloven til at få rockerne ud af byen.
  Den nyetablerede afdeling ligger i et erhvervsområde - og hvis rockerne vil være der, forudsætter det, at der skal drives virksomhed fra ejendommen.
  Gør rockerne ikke det, kan kommunen nedlægge forbud mod de nuværende aktiviteter.
  Kolding kommune forsøgte for et par år siden samme fremgangsmåde, men måtte opgive at få rockerne ud. På adressen er der nemlig registreret et import-firma.
  